Papersnake/gushiwen huggingface dataset:
赠国恕先生客中识面始见如故
朱希晦（元代）

先生卜筑依林薮，编蓬为门瓮为牖。心造羲皇太古前，道传邹鲁千年后。

隐遁宁非鹖冠流，龙钟已是庞眉叟。子真谷口自耕岩，中散山阳空锻柳。

平生视世一浮埃，富贵于身复何有。床上常堆元晏书，尊中满泛柴桑酒。

兴发挥毫黑电飞，粲粲骊珠惊落手。诗成不啻万人传，吟罢如闻百灵走。

五岳之中泰华尊，下视群山俱培塿。我因流寓偶相逢，识面便似知心友。

蔼然和气即阳春，徒尔芳妍映衰朽。剧谈不了清夜徂，光动文星逼南斗。

人生会合良有时，叹息欢娱岂能久。起来击剑为君歌，歌长剑作蛟龙吼。

明朝别去遥相思，渭北江东几回首。
和杨公济钱塘西湖百题 其三十六 袁公亭
郭祥正（宋代）

民乐袁公惠，为亭古涧边。名标公姓氏，要与万人传。
种花 其一
鲍桂星（清代）

薰风送灵雨，一夕燕山绿。晓闻卖花声，幽梦不肯续。

自起呼买之，倾箧餍所欲。纷然杂红紫，亦颇娱心目。

奚奴荷锸前，一盎莳一束。须臾十薮盎，鳞次相委属。

中庭有乔柯，老碧衒新沐。笑比支离叟，儿孙绕其足。
晓寒
刘学箕（宋代）

曲曲屏山忆梦中，峭寒成阵入帘栊。
宿香锁尽金猊冷，一树梅花却晓春。
金溪道中六首
包恢（宋代）

春意藏山川，如童蒙未发。
一朝兴勃然，触处争英杰。
和献可龙峰寺见寄三首 其一
范纯仁（宋代）

驱车日日望行舟，目断风帆不可留。独有召公遗爱地，苍山重叠满晴楼。
济天乐
赵师律（宋代）

重阳还近秋光好，银屏翠箔凉透。凤髓炉温，鱼轩瑞应，天与冰壶清透。多文在手。更赖玉腰肢，唾花衫袖。旧约梅仙，为来人世作珍偶。

虚堂帘半卷，化工何限意，妆点时昼。裛真香葵倾劝盏，都把芳心为寿。当歌对酒。愿绿发朱颜，镇长依旧。宝箓名高，已书千岁久。
春园家宴
张谓（唐代）

南园春色正相宜，大妇同行少妇随。竹里登楼人不见，

花间觅路鸟先知。樱桃解结垂檐子，杨柳能低入户枝。

山简醉来歌一曲，参差笑杀郢中儿。
摄事十三首
佚名（隋代）

思文圣祖，长发其祥。
锡义蕃衍，德厚流光。
眷命自天，卜世聿昌。
祗肃孝享，降福无疆。
遣怀
唐之淳（明代）

阻风中酒发鬅松，写字观书事事慵。忽听钟声忙睡起，海神庙下看迎龙。
秋怀三十六首
邵雍（宋代）

池荷日取败，篱菊日就荣。
其于品彙间，自与节气争。
盛衰不同时，贤愚难并行。
安得松桂心，四时长青青。
答李从著作
宋祁（宋代）

身是鸡翘侍从流，单车淮上老为州。
全生正似婆娑树，不死翻为觳觫牛。
今日空名同地饼，晚年归计有瓜畴。
惭君远寄相思句，不啻三逢采艾秋。
春日途中作
李中（五代）

干禄趋名者，迢迢别故林。春风短亭路，芳草异乡心。

雨过江山出，莺啼村落深。未知将雅道，何处谢知音。
得李南涧书知于广州相待却寄
钱大昕（清代）

不见李生今五年，南行万里一欣然。新诗想得江山助，名士仍欣政事传。

忆旧多通烹鲤字，养廉半付刻画钱。药洲计日同吟啸，窥镜惭予巽发宣。
踏莎行 秋海棠
叶纨纨（明代）

媚晕轻妆，芳姿映砌。檀心一点清香细。对人无语似凝羞，嫣然风韵多流丽。

酒意将酣，柔情欲系。盈盈泣向西风闭。只愁人梦月寒时，断肠无那灯前睇。
寒食
郑善夫（明代）

至后百五日，堂斋风雨深。越乡寒作食，溟海气长阴。

身事南阳役，神京北望心。采薪缠日月，发已不胜簪。
观化十五首
黄庭坚（宋代）

花开岁岁复年年，病眼看花隔晚烟。
春去明明红紫落，清风明月是春前。
金坛灯市甚盛介卿见招不能往以诗谢之
蔡戡（宋代）

可堪回首少年强，灯夕追游得许忙。
老去情怀甘寂寞，年来节许转凄凉。
出门有碍身如绊，异县相望道且长。
漫想故人行乐处，水晶宫里醉霞觞。
青梅子
释居简（宋代）

雪未消时入旦评，才黄又属傅岩人。暂分叶底藏身地，部领莺花过半春。
赠桂琴隐先生
桂正夫（宋代）

重贲衡门日，盘餐愧负羁。
经年疏问道，静夜饱听诗。
近子觉形秽，服车羞耳垂。
快哉过庭鲤，咫尺凤凰池。
梅花集句 其一二二
李龏（金朝）

花有清香月有阴，何人月下此幽寻。巷南巷北相知少，自把茶瓯当酒斟。
致中惠瓜
刘子翚（宋代）

瓜畴暑雨乱花飞，美实蠲烦喜及时。
苏并筠笼香发越，金刀玉手翠离披。
侯家昔见连阡盛，贾肆徒夸厚貌奇。
珍重故人分少意，临风宛若对冰姿。
玩溪沙 饮刀圭
王吉昌（元代）

离坎升沉气不迷。天门减息饮刀圭。月宫飞出日中鸡。东北朋生调玉兔，两情和气吐虹霓。烹成火枣玉童携。
出都
刘克庄（宋代）

客子来时腊雪飞，出城忽已试单衣。
湖边移店非无意，要共林逋话别归。
和苏仲南柳湖会饮
张耒（宋代）

北风阁雪不到地，寒日自同云外天，
愁人得酒百不问，满引聊作诸公先。
少休歌舞进棋局，更放旌旗移楼船。
我欲吴歌恐惊坐，戏挥如意扣船舷。
韬光静坐
秦道然（清代）

一涉山水趣，所得常有馀。况兹禅境寂，更值三春初。

岚光照几榻，花气盈庭除。忽聆清馨音，顿觉尘迹疏。

先圣言渊渊，瞿昙说如如。门庭别疑似，当别静与虚。

欲识道味腴，莫厌山中居。
次韵程机宜感怀
曹勋（宋代）

北塞草色黄，吹作边风驶。
惟公发踪谋，莫并横经士。
野意亭
李覯（宋代）

福唐城郭掌中窥，旭日登临到落晖。
谁在画帘沽酒处，几多鸣橹趁潮归。
晴来海色依稀辩，醉后乡愁积渐微。
山鸟不知红粉好，才闻歌板便惊飞。
望淮亭和君锡并简敦复 其一
徐积（宋代）

泽国茫茫似十洲，有情空上夕阳楼。可凭流水传人意，莫望远山添客愁。

南浦雪思乘棹往，北轩春负插花游。若论仕宦何非义，二子无容说愧羞。
延之置酒当利楼侍人劝酒
李之仪（宋代）

云山远近浅还深，宛转愁颜顿不任。独有绮罗知此意，故拈金盏十分斟。
观芗林堂帖
张侃（宋代）

功名落落俟天时，险阻艰难定汉基。老子挂冠从早岁，诸公颂德尽良规。

既知中夏驰清誉，合去芗林赋好诗。事到百年方始定，晴窗细与拂乌丝。
祁门道中即事
曹彦约（宋代）

识面山川尚可寻，跳丸日月更相侵。
语音改道家山近，行色不知春事深。
题宗之家初序潇湘图
吴激（宋代）

江南春水碧于酒，客子往来船是家。
忽见画图疑是梦，而今鞍马老风沙。
二戒预外事
唐伯元（明代）

仁者爱己，义者正己。枉己直人，所济有几。匹夫之行，可化乡人。

既明且哲，以保其身。
戴秀岩
刘克庄（宋代）

兹岩视诸峰，厥状尤峥嵘。
旧为碧藓封，新有朱栈横。
縻腰尚恐坠，束炬劣可行。
外狭中乃宽，始单间俄忽明。
仰视神魄悸，俯顾形殻轻。
遂览丹炉基，微闻玉鼓声。
源深足力尽，路黑云气生。
不辨昼夜分，恍疑世代更。
尝闻学神仙，所得由专精。
岂吾诸名士，羡彼一老兵。
欣然约同志，嗣此将寻盟。
安知无白鹿，绝顶来相迎。
仲本寄示诗轴中有腊前观雪见怀之章具感真情也继韵以谢
虞俦（宋代）

谁战玉龙看逐北，尚驱盐虎欲征西。有人独立城头望，一派寒光在乳溪。
即事四首
王炎（宋代）

京国三年梦，家山二子丧。
泪乾昏老眼，痛极断中肠。
数尽谁无死，情钟自不忘。
余生宁有几，回首意茫茫。
送僧归凤山
释师瑞（宋代）

凤凰山下凤凰儿，文彩才彰羽翼齐。
铁网漫天拦不得，归心已在碧梧枝。
清爱堂
郭知运（宋代）

清爱堂前竹色佳，留烟带月翠横斜。
日长吏散庭空后，风景萧萧对瀹茶。
桐柏郑师归故山
高似孙（宋代）

元与玄俱妙，全无事可轻。
路依苍石转，房与碧云平。
鹤露收残梦，桃风析晚酲。
西窗留与我，却去事弥明。
醉蓬莱（重明节丙辰长汝）
赵师侠（宋代）

正金风零露，玉宇生凉，晚秋天气。华渚流虹，应生商佳瑞。电绕气枢，庆绵宗社，御宝图宸极。脱屐尘凡，游心淡泊，逍遥物外。

圣子气孙，祖皇文母，上接三宫，下通五世。至盛难名。亘古今无比。诞节重明，燕乐和气。动普天均被。寿祝南山，尊倾北海，臣邻欢醉。
重游练湖怀旧
许浑（唐代）

西风渺渺月连天，同醉兰舟未十年。
鵩鸟赋成人已没，嘉鱼诗在世空传。
荣枯尽寄浮云外，哀乐犹惊逝水前。
日暮长堤更回首，一声邻笛旧山川。
同周湛二上人游西湖之北山天竺晚归得十绝
释绍嵩（宋代）

天竺横分景色宽，园林初日破朝寒。
兴阑欲下山腰去，野径萦乃路百盘。
大垂手
文同（宋代）

华堂合乐轰春昼，凤叫龙嘶画鼍吼。
琼猊压地开组绣，美人舞兮献君寿。
红婆娑兮翠蚴蟉，雪翻花兮风入柳。
曳轻裾兮扬彩绶，金鸾飞兮玉麟走。
入急破，大垂手。
香檀扎扎江雨骤，情凝力定方举袖。
烟收雾敛曲彻后，锦盈车兮珠满斗。
丰干赞
释智朋（宋代）

跨猛虎去来，与寒拾来去。
贼火不勘，自相讦露。
谓是弥陀，有何凭据。
对雪再用丰字呈圆机
晁说之（宋代）

何人醉酒在新丰，暮雪琼飞骖玉龙。
云借威棱如直指，风排倾倚似斜封。
堂堂不及侏儒饱，烈烈徒多憔悴容。
久负梁园能赋客，且遵汉诏善劭农。
汪见可教授约诸丈凤山酌别
戴复古（宋代）

凤凰洲上凤凰山，草草登临见一斑。不立樊墙天广大，剩栽花竹地宽闲。

白云四面峰千叠，绿柳前头水一湾。行色催人诗未就，寄情庭院落花间。
春旱 其三
刘克庄（宋代）

雨似黄流决，云如黑汁翻。未言丰九扈，已觉饱千村。
习马长杨诗
楼钥（宋代）

强汉承平后，兢兢武不忘。
整师临五柞，习马向长杨。
冀野来骐骥，天闲出驌驦。
骧腾射熊馆，驰骤华山阳。
辇路千蹄稳，瑶池八骏良。
上方勤阅武，愿赋翰林章。
偈颂一百四十一首
释师范（宋代）

千讨万讨讨不见，都不要讨却成现。
十字街头逢阿爷，眉毛盖眼胡须面。
金人捧露盘·水仙花
高观国（宋代）

梦湘云，吟湘月，吊湘灵。有谁见、罗袜尘生。凌波步弱，背人羞整六铢轻。娉娉袅袅，晕娇黄、玉色轻明。
香心静，波心冷，琴心怨，客心惊。怕佩解、却返瑶京。杯擎清露，醉春兰友与梅兄。苍烟万顷，断肠是、雪冷江清。
诸季招客游东山置酒赋诗以病不果往次其韵
李纲（宋代）

衰病年来百事阑，禅居环绕尽青山。登高选胜从君乐，隐几忘言输我闲。

一枕清风销永日，三杯浊酒发酡颜。雀罗可设从来事，东阁常开不是悭。
秋怀
严粲（宋代）

秋怀不到梦，历历数寒更。坐得楚天白，吟教湘水清。

残灯摇壁影，片叶坠阶声。起看孤城雾，人间事又生。
送勾谌太博通判颍州
韩维（宋代）

西湖十里波，渌静过新雨。
波间黄白花，缭乱不可数。
浮舟翳佳树，凉风生仰俯。
回顾红尘人，处身一何苦。
君子爱民物，在乐思及溥。
方期推所安，与众式歌舞。
送李聚吾父母转北司徒郎
王凤翎（明代）

才瞻棨戟下炎荒，又促公车入帝乡。画省含香新宠渥，金亭飞舄旧循良。

延津剑拂秋霜肃，南海珠悬夜月光。东事正当戎马急，边储谁念转输忙。
睡起
舒邦佐（宋代）

睡起挼挲两眼眵，卷帘惟见水平池。
小窗幽寂无人到，自拨炉薰试一旗。
次直指老人韵送璠化士兼呈丘中大 其二
释慧空（宋代）

上方香饭远吹风，堕我云堂一钵空。要使人人无食想，却烦小小现神通。
哭郑丈四首
叶适（宋代）

谁谓居今世，无由见古人。
事新曾闵上，游世葛怀民。
德盛天为侣，慈薰物与春。
清风如尚想，犹足洗嚣尘。
金陵咏 其六
郑善夫（明代）

祀典春秋享帝王，汉高俎豆有辉光。皇王帝伯原功德，战伐何如揖让长。
寄题冲雅虚心亭
郑獬（宋代）

高僧酷爱翠云枝，雨后新阴翠入衣。为恨烟溪生处远，自寻云径斸将归。

有时风雨斗不解，只恐蛟龙活欲飞。好向繁梢结秋实，丹山正是凤凰饥。
倚楼
韩淲（宋代）

湖山咫尺懒追游，独倚危楼已白头。初夏风光还荏苒，乍晴云物正飞浮。

长吟自可千篇在，小醉谁能万事休。毂击肩摩争辇路，不知虚度几春秋。
十二日泫雨未息风偏舟迟
郭之奇（明代）

披衣晨眺秋已极，野意川心俱黯塞。扶桑倦旭罢朝升，炮车飞布穷天黑。

泫然微雨溅波纹，霢霂穿帘不肯息。岩谷锁烟弥平原，近山若隐远山匿。

无端南来重飘发，澎湃竞舟欲断纆。弱缆斜牵奈若何，愁看阴曀日西昃。

吾归至此不计时，默数几与终风值。岂亦鬼神解相戏，故引长行客心逼。
宿灵感院二首 其一
朱松（宋代）

现身犹有宰官缘，且作吴门忍辱仙。欲以诗书为佛事，利生一念几生前。
莆田杂诗二十首 其三
刘弇（宋代）

南北分双刹，公私限五塘。蚶祠开锁碎，蟹井幕荒凉。

酒熟传红泛，抢珍异墨黄。飘零晋耆旧，冠剑几星霜。
洛花不望而至次相兄韵
洪遵（宋代）

多谢吴中客，移花五亩园。
灰心劳远梦，茧足蹈前言。
定是黄金蕊，真须白玉尊。
从今付幽赏，不用赋招魂。
文笔峰
黄在裘（明代）

文星耀琼海，嵂崒化为峰。捧日隆千仞，凝烟锁四封。

壮同天柱峙，秀以岳灵钟。挺彼含毫匠，挥扬擅艺宗。
答朋上人
释绍嵩（宋代）

争渡行人簇晚沙，归舟天际暮云遮。
波生野水雁初下，竹映寒原日已斜。
剩欲出门追笑语，可堪垂白各天涯。
知公颇有奇章病，戏墨贻嘲栖暝鸦。
杂曲歌辞·苦热行行
王维（唐代）

赤日满天地，火云成山岳。
草木尽焦卷，川泽皆涸竭。
轻纨觉衣尽，密树苦阴薄。
莞簟不可近，絺绤再三濯。
思出宇宙外，旷然在寥廓。
长风万里来，江海荡烦浊。
却顾身为患，始知心未觉。
忽入甘露门，宛然清凉乐。
贡院纳凉分韵得湖字
王十朋（宋代）

突兀千间屋，清凉五月湖。人才此涂出，暑气坐中无。

虎榜唐文杰，雄风楚大夫。相期游广厦，慷慨论唐虞。
题朱叔仲所画青山白云横幅
虞堪（明代）

山青绿树深，白云更多少。忆尔越中行，扬帆看春晓。
观舆图有感（五首）
赵滂（宋代）

辙已环诸夏，居犹忆九夷。
难求伐木处，尚想馈豚时。
夹谷真成伐，中牟不易知。
惟存删述事，赫赫起周衰。¤
九日陪金市诸友登高阳山二首
王阮（宋代）

途穷已负菊花期，尚得诸公慰所思。
不遣白衣持酒至，共将乌所入风吹。
紫萸秋浅浮觞少，黄叶山高策杖迟。
却恨社中人阙一，未将汤饼共追随。
崔徽歌 其一
元稹（唐代）

眼明正似琉璃瓶，心荡秋水横波清。
赋得书三味得三字七排
潘乾策（清代）

牙签玉轴拥书龛，研究频年乐且耽。博考群经曾醉六，精求至味更兼三。

定多浓郁凭沈浸，无限芬芳耐咀含。旨趣恰从分鼎悟，馨香宜与省身参。

也应梦叶肴先饮，可许杯陈雅共探。几度菁华同餍饫，十分理奥异肥甘。

馈贫真觉根堪咬，食古还闻蹠并贪。岂为膏粱移素愿，此中酝酿自醰醰。
颂证道歌·证道歌
释印肃（宋代）

一颗圆光非内外，镇海明珠今尚在。
仰山不敢自埋藏，问著灵知当不昧。
侄孙亦龙作亭于小山之上□余以野亭名之得诗
戴复古（宋代）

诗礼家声重，田园活计饶。
自甘为野客，不愿仁王朝。
时为花开眼，谁因米折腰。
此心安出处，何日不逍遥。
弄雏轩有赠 其二
屈大均（明代）

学写曹娥未就时，閒来只爱弄花枝。何当结得樱桃子，不负春风作意吹。
题坳堂所藏诸城刘文正公手迹
姚鼐（清代）

独立清修动主知，喟然耆艾在彤墀。后来董令思文伟，谁许王宏继穆之。

竹素苍茫千载事，邱山零落百年期。寸缣中有平生感，曾共山公把酒卮。
挽卫氏孺人
刘宰（宋代）

两家济济秀孙枝，九秩巍巍享寿卮。
厚福人间无处著，骖鸾一笑上瑶池。
至永州城外
杨万里（宋代）

恋恋庭闱竟北征，槐花唤我试诸生。
了知归近犹看堠，更有愁来即入城。
愚水端能勤入梦，嵛峰何得嬾相迎。
只应白发持环久，见我跫然笑未成。
壬子寒食会压沙寺二首 其二
韩琦（宋代）

一春光景速奔车，且趁良辰会压沙。藏火未须传蜡烛，感时空自把梨花。

笙歌不作芳菲主，风雅终成冷淡家。归路复疑霄汉上，御波舟稳衬云霞。
高宗郊前朝献景灵宫二十一首 其五 圣祖位用《乾安》。
郊庙朝会歌辞（宋代）

涓选休辰，有事嘉荐。琅琅琼佩，陟降岩殿。其陟伊何，币玉斯奠。

周旋中礼，千亿储羡。
送王十至褒中因寄尚书
杜牧（唐代）

阙下经年别，人间两地情。坛场新汉将，烟月古隋城。

雁去梁山远，云高楚岫明。君家荷藕好，缄恨寄遥程。
秋日送熙儒兄还邕州
袁臂（明代）

笑傲烟霞不记年，壮游逸兴两翩翩。来经勾漏丹砂灶，归泛浮槎碧汉川。

桂岭花香鸰路远，郁江云淡雁书传。旁人若问扬雄事，为道玄之老又玄。
自题常山冷驿图三首 其一
夏孙桐（清代）

年年辛苦制征衣，春雪滹沱见雁飞。肠断玉钗红烛句，思家梦境已全非。
题武夷
冯端荣（宋代）

花满晴烟树满云，我来宁是学仙人。
愿将九曲溪头水，散作年年百里春。
章安镇感事
孙应时（宋代）

越峤东南穷，连山赴沧海。
章安古州宅，陵谷谅迁改。
前江渺万顷，风雨鱼龙汇。
嗟哉地远绝，仿佛形势在。
忆昨南渡初，云雷震纷叆。
莎洲舣龙舰，白日照金铠。
儿童识汉官，草木被尧彩。
是时元勋谁，成公国上宰。
人心翼宗社，天命安鼎鼐。
那知中原事，惊呼五十载。
丹衷自结发，弹剑气{上山下畾}嵬。
时清忘夙昔，悲歌起衰怠。
举头天门高，狂言小臣罪。
功名故难量，时节亦有待。
临流想前英，奕奕动风采。
渔郎定何心，波间声欸乃。
颂古四十五首
释如珙（宋代）

一刀成两段，释得二僧争。
草鞋头戴出，猫儿无再生。
为张士明题沈石田画
张宁（明代）

故人何处所，诗画转风流。一雁斜阳晚，孤篷野水秋。

偶随云共往，时与月同留。此外应无累，年高未白头。
至日书怀
李坚（贞夫）（明代）

节届书云默自吁，年华去我似奔驹。满前风景多新样，向后儿童成老夫。

万里乡书经岁少，一官匏系许身愚。晴窗搦管聊裁句，兀坐檐楹对碧虚。
山花子 灵山池上听雨用李后主韵
吴绮（清代）

厌听江声客兴残，西风催送白云间。高卧小窗闲，对雨镜休看。

云石池塘秋潋滟，蕊珠宫殿夜清寒。梦起偶思前岁事，似长干。
咏逸民六首 其三
王绅（宋代）

嬴政逞凶毒，㭬丧纲与常。志士共扼腕，疾走奔四方。

赫赫隆准公，基汉由三章。奈何好慢士，溺冠裂其裳。

商山四老翁，发皓双眉厖。非因国本重，安能趋帝傍。

奇哉子房策，既以用其良。一言回主意，期期愧周昌。
白云思亲图为俞千户赋
梁兰（明代）

陟彼崆峒阿，载睇孤云飞。云飞无定踪，思亲无已时。

即戎受王命，跬步焉敢离。岂不念晨昏，道远莫致之。

安得生羽翰，随云去还归。古来盛名士，忠孝两不违。

矢心委厥躬，但恐忧毋贻。
减字木兰花·去年今夕
罗庄（清代）

去年今夕。满酌流霞金盏溢。不负清秋。醉倚西风百尺楼。
今年依旧。大地清辉翻白昼。回首神州。一夜乡心万斛愁。
张释之冯唐列传
司马迁（两汉）

张廷尉释之者，堵阳人也，字季。有兄仲同居。以訾为骑郎，事孝文帝，十岁不得调，无所知名。释之曰：“久宦减仲之产，不遂。”欲自免归。中郎将袁盎知其贤，惜其去，乃请徙释之补谒者。释之既朝毕，因前言便宜事。文帝曰：“卑之，毋甚高论，令今可施行也。”於是释之言秦汉之间事，秦所以失而汉所以兴者久之。文帝称善，乃拜释之为谒者仆射。

释之从行，登虎圈。上问上林尉诸禽兽簿，十余问，尉左右视，尽不能对。虎圈啬夫从旁代尉对上所问禽兽簿甚悉，欲以观其能口对响应无穷者。文帝曰：“吏不当若是邪？尉无赖！”乃诏释之拜啬夫为上林令。释之久之前曰：“陛下以绛侯周勃何如人也？”上曰：“长者也。”又复问：“东阳侯张相如何如人也？”上复曰：“长者。”释之曰：“夫绛侯、东阳侯称为长者，此两人言事曾不能出口，岂斅此啬夫谍谍利口捷给哉！且秦以任刀笔之吏，吏争以亟疾苛察相高，然其敝徒文具耳，无恻隐之实。以故不闻其过，陵夷而至於二世，天下土崩。今陛下以啬夫口辩而超迁之，臣恐天下随风靡靡，争为口辩而无其实。且下之化上疾於景响，举错不可不审也。”文帝曰：“善。”乃止不拜啬夫。

上就车，召释之参乘，徐行，问释之秦之敝。具以质言。至宫，上拜释之为公车令。

顷之，太子与梁王共车入朝，不下司马门，於是释之追止太子、梁王无得入殿门。遂劾不下公门不敬，奏之。薄太后闻之，文帝免冠谢曰：“教儿子不谨。”薄太后乃使使承诏赦太子、梁王，然后得入。文帝由是奇释之，拜为中大夫。

顷之，至中郎将。从行至霸陵，居北临厕。是时慎夫人从，上指示慎夫人新丰道，曰：“此走邯郸道也。”使慎夫人鼓瑟，上自倚瑟而歌，意惨凄悲怀，顾谓群臣曰：“嗟乎！以北山石为椁，用纻絮斫陈，蕠漆其间，岂可动哉！”左右皆曰：“善。”释之前进曰：“使其中有可欲者，虽锢南山犹有郄；使其中无可欲者，虽无石椁，又何戚焉！”文帝称善。其后拜释之为廷尉。

顷之，上行出中渭桥，有一人从穚下走出，乘舆马惊。於是使骑捕，属之廷尉。释之治问。曰：“县人来，闻跸，匿桥下。久之，以为行已过，即出，见乘舆车骑，即走耳。”廷尉奏当，一人犯跸，当罚金。文帝怒曰：“此人亲惊吾马，吾马赖柔和，令他马，固不败伤我乎？而廷尉乃当之罚金！”释之曰：“法者天子所与天下公共也。今法如此而更重之，是法不信於民也。且方其时，上使立诛之则已。今既下廷尉，廷尉，天下之平也，一倾而天下用法皆为轻重，民安所措其手足？唯陛下察之。”良久，上曰：“廷尉当是也。”

其后有人盗高庙坐前玉环，捕得，文帝怒，下廷尉治。释之案律盗宗庙服御物者为奏，奏当弃市。上大怒曰：“人之无道，乃盗先帝庙器，吾属廷尉者，欲致之族，而君以法奏之，非吾所以共承宗庙意也。”释之免冠顿首谢曰：“法如是足也。且罪等，然以逆顺为差。今盗宗庙器而族之，有如万分之一，假令愚民取长陵一抔土，陛下何以加其法乎？”久之，文帝与太后言之，乃许廷尉当。是时，中尉条侯周亚夫与梁相山都侯王恬开见释之持议平，乃结为亲友。张廷尉由此天下称之。

后文帝崩，景帝立，释之恐，称病。欲免去，惧大诛至；欲见谢，则未知何如。用王生计，卒见谢，景帝不过也。

王生者，善为黄老言，处士也。尝召居廷中，三公九卿尽会立，王生老人，曰“吾穇解”，顾谓张廷尉：“为我结穇！”释之跪而结之。既已，人或谓王生曰：“独柰何廷辱张廷尉，使跪结穇？”王生曰：“吾老且贱，自度终无益於张廷尉。张廷尉方今天下名臣，吾故聊辱廷尉，使跪结穇，欲以重之。”诸公闻之，贤王生而重张廷尉。

张廷尉事景帝岁余，为淮南王相，犹尚以前过也。久之，释之卒。其子曰张挚，字长公，官至大夫，免。以不能取容当世，故终身不仕。

冯唐者，其大父赵人。父徙代。汉兴徙安陵。唐以孝著，为中郎署长，事文帝。文帝辇过，问唐曰：“父老何自为郎？家安在？”唐具以实对。文帝曰：“吾居代时，吾尚食监高袪数为我言赵将李齐之贤，战於钜鹿下。今吾每饭，意未尝不在钜鹿也。父知之乎？”唐对曰：“尚不如廉颇、李牧之为将也。”上曰：“何以？”唐曰：“臣大父在赵时，为官将，善李牧。臣父故为代相，善赵将李齐，知其为人也。”上既闻廉颇、李牧为人，良说，而搏髀曰：“嗟乎！吾独不得廉颇、李牧时为吾将，吾岂忧匈奴哉！”唐曰：“主臣！陛下虽得廉颇、李牧，弗能用也。”上怒，起入禁中。良久，召唐让曰：“公柰何众辱我，独无间处乎？”唐谢曰：“鄙人不知忌讳。”

当是之时，匈奴新大入朝?，杀北地都尉卬。上以胡寇为意，乃卒复问唐曰：“公何以知吾不能用廉颇、李牧也？”唐对曰：“臣闻上古王者之遣将也，跪而推毂，曰阃以内者，寡人制之；阃以外者，将军制之。军功爵赏皆决於外，归而奏之。此非虚言也。臣大父言，李牧为赵将居边，军市之租皆自用飨士，赏赐决於外，不从中扰也。委任而责成功，故李牧乃得尽其智能，遣选车千三百乘，彀骑万三千，百金之士十万，是以北逐单于，破东胡，灭澹林，西抑彊秦，南支韩、魏。当是之时，赵几霸。其后会赵王迁立，其母倡也。王迁立，乃用郭开谗，卒诛李牧，令颜聚代之。是以兵破士北，为秦所禽灭。今臣窃闻魏尚为云中守，其军市租尽以飨士卒，私养钱，五日一椎牛，飨宾客军吏舍人，是以匈奴远避，不近云中之塞。虏曾一入，尚率车骑击之，所杀其众。夫士卒尽家人子，起田中从军，安知尺籍伍符。终日力战，斩首捕虏，上功莫府，一言不相应，文吏以法绳之。其赏不行而吏奉法必用。臣愚，以为陛下法太明，赏太轻，罚太重。且云中守魏尚坐上功首虏差六级，陛下下之吏，削其爵，罚作之。由此言之，陛下虽得廉颇、李牧，弗能用也。臣诚愚，触忌讳，死罪死罪！”文帝说。是日令冯唐持节赦魏尚，复以为云中守，而拜唐为车骑都尉，主中尉及郡国车士。

七年，景帝立，以唐为楚相，免。武帝立，求贤良，举冯唐。唐时年九十余，不能复为官，乃以唐子冯遂为郎。遂字王孙，亦奇士，与余善。

太史公曰：张季之言长者，守法不阿意；冯公之论将率，有味哉！有味哉！语曰“不知其人，视其友”。二君之所称诵，可著廊庙。书曰“不偏不党，王道荡荡；不党不偏，王道便便”。张季、冯公近之矣。
襄阳道中逢龙君御君御节镇西宁便道省太夫人
袁宏道（明代）

征马隔林鸣，双旌忽背行。白头橑远梦，红树促归程。

银管书生去，铁衣老将迎。羌胡知姓字，檄草在边城。
题倪云林竹树图
虞堪（明代）

侵晨好在不梳头，写此疏篁古木秋。清气逼人当不得，岁寒谁与说风流。
旅舍灯
徐元杰（宋代）

荒居雨醒已昏黄，败壁张灯四散光。
相待村炊同坐久，更陪幽梦入更长。
屋头鸡唱惊孤枕，门外马嘶催晓装。
僮仆告行吾亦去，空房留尔重凄凉。
何子至自滇
李梦阳（明代）

醉折荷花别，宁期花复开。川原一回首，云日共徘徊。

知向百蛮去，云从三峡来。进舟虽一赋，胡弃楚阳台。
赠别 其二
史尧弼（宋代）

天地有佳处，岷峨横翠微。茅庐介山趾，岚色入书帏。

共社公应可，论心我亦稀。他年能似约，江汉会思归。
三昧诸颂
释印肃（宋代）

千光一合圆如镜，万象森罗影现中。
此光大用如如体，道了桥成风自同。
人月圆（咏圆子）
史浩（宋代）

骄云不向天边聚，密雪自飞空。佳人纤手，霎时造化，珠走盘中。

六街灯市，争圆斗小，玉碗频供。香浮兰麝，寒消齿颊，粉脸生红。
番禺梁节庵先生贻外子崇陵雪一罂因煎茶荐先太保文襄公
刘文嘉（清代）

崇陵飞雪点茶汤，亲奉杯棬荐影堂。故国歌声遍禾黍，老臣心事识冰霜。

每陈手诏开遗箧，屡见头纲赐上方。今日分尝犹侍馂，清芬彻骨起悲凉。
题周耕云为萧元泰画龙虎仙岩图
李孝光（元代）

龙虎之山仙所寰，我昔梦寐游其间。乾坤风气结冲秀，中有正一玄都坛。

羽人受我九节杖，林磴窈窕穷幽扳。金宫蕊殿起寥廓，翠厓丹巘深回环。

峰头时飘白菡萏，石上谁种青琅玕。诸岩一览二十四，总似瀛渚蓬莱山。

清溪浮空引雪练，远岫隔水来烟鬘。就中仙岩更奇绝，上有玉树皆团栾。

虹光半夜出林杪，云是石室韬神丹。欲求刀圭已衰疾，羽人去我如飞翰。

褰裳涧曲采芳杜，断猿疏雨春山寒。觉来俗事日满眼，岁月冉冉随惊湍。

会稽萧君忽相访，笑以此图令我看。梦中羽人貌真似，而我别后鬓毛斑。

题诗聊复记畴昔，愿拂尘服高骖鸾。
育王珙禅师示寂二纪屿上人回山中因寄塔主
袁桷（元代）

石塔累荒土，月落冰棱棱。永怀跏趺叟，松风吹不应。

山房旧净供，素壁一枝藤。语寂绝禅观，机深超祖乘。

击石迸新火，诸天化为灯。上有白玉峰，丹梯杳难登。

黄流钜野涨，虎啸悬崖崩。斯道傥未泯，微言足搜徵。
壬申腊月廿七日立春邀韩宗伯余明府林太学同集
张萱（明代）

腊向新春去，春从旧腊来。残年留两日，晴色满三台。

象岭馀霞散，骊峰宿雾开。篱头红吐槿，溪口绿含苔。

三素云初驾，八舆仙暂回。助天诞嘉种，脉土辟污莱。

綵胜金针巧，钩强画鼓催。老农惊问草，游女竞妆梅。

菜剪凌霜叶，杯倾隔岁醅。笑迎作赋客，同醉曝书台。
沁园春 其一 已卯冬日寒斋感兴
曹尔堪（清代）

时值严寒，木叶无多，争陨飘风。百颗榴实，霜边坠紫，一棚枸杞，云里垂红。

妆点凄晨，流连卒岁，多少穷愁闭户中。寒齑饭，但前村觅火，荒圃挑崧。

平生淡泊为功。愧无策谋生还未工。且西园洒墨，研经读史，东郊习射，挟矢弯弓。

麟阁标名，燕颔封爵，只索殊恩属乃公。偏多事，为伤时感遇，咄咄山翁。
将解舟走笔呈表臣
梅尧臣（宋代）

昨夜讴吟泻春酒，今朝波浪下黄河。
主人不暇匆匆别，为倩流莺寄语过。
闲居喜故人见过 其一
王恭（明代）

幽独空林下，荒斋喜见君。扫苔聊共坐，剪韭更论文。

华发扫青镜，浮名寄白云。绨袍如有意，慎勿又离群。
邓纯彦家兰盛开见借一本 其四
李纲（宋代）

纤纤碧叶浅黄花，暗淡香飘物外家。培壅莫教摧露下，春风岁岁长灵芽。
题别遗爱草堂兼呈李十使君（李十亦尝隐庐山白鹿洞）
王建（唐代）

曾住炉峰下，书堂对药台。斩新萝径合，依旧竹窗开。

砌水亲看决，池荷手自栽。五年方暂至，一宿又须回。

纵未长归得，犹胜不到来。君家白鹿洞，闻道亦生苔。
赵漕从善送吴门牡丹
许及之（宋代）

看花檐上眼长寒，惭愧邻翁送牡丹。和露擎来香可染，拢云争牡玉成团。

传闻西洛名千变，排释东风恨万端。茂苑去天真尺五，羡君花信报平安。
赐将军吴英
玄烨（清代）

水陆封疆六十年，曾经百战驾轻船。蓬台远涉鲸鲵浪，岛屿全轻烽火烟。

将老偏宜立志壮，宸襟每注施恩延。波涛有作须先靖，黾勉防微计未然。
次韵富修仲见赠二首 其二
范浚（宋代）

幽栖长懒放，野性耻浮沈。避俗真成僻，居山恨不深。

感君来辱意，契我愿交心。但愧琼瑶赠，才枯欲嗣音。
叠用屠司寇旧赠韵答钟舜臣少参
林光（明代）

军储百万附通儒，区画寻常见范模。宦辙春风连楚粤，诗怀秋月照江湖。

忙如救火何堪缓，闻似知音敢谓无。高论几回曾洗耳，白头宁复怨江都。
示金陵子
李白（唐代）

金陵城东谁家子，窃听琴声碧窗里。
落花一片天上来，随人直度西江水。
楚歌吴语娇不成，似能未能最有情。
谢公正要东山妓，携手林泉处处行。
和寄赵及父
赵希逢（宋代）

德裕南征基奉册，淮阴晚节北登坛。
何如流落长沙后，犹自拳拳策治安。
和宝月弹桃源春晓
许志仁（宋代）

何年凿源开混茫，桃香两岸吹红香。
烟消远浦生微阳，鱼舟误行溪水长。
溪回岸转山隙光，疑有绛阙仙人房。
居民争出罗酒浆，花间笑语音琅琅。
抱琴释子眉发苍，响泉韵磬鸣长廊。
能弹往事悲孟尝，昔时台沼今耕桑。
又如勇士赴敌场，坐令游子思故乡。
清猿抱木号鸿荒，孤吟划见丹凤翔。
曲终待月西南厢，重调十指初不忙。
如见古画秦衣裳，春天百鸟争颉颃。
桃源归来今已忘，弹到落月空断肠。
上王提刑二首 其二
刘弇（宋代）

獬豸冠中笔罢簪，却乘骢马出骎骎。手提国宪风霜重，口布王言雨露深。

古剑夜光冲斗气，甘棠春有绕庭阴。澄清好把冰壶水，洗却天涯滥浊心。
小山游翠峰寺携枕席宿僧堂僧甚多而不与人相
卫泾（宋代）

痴坐禅关日亭午，静看博山香一缕。
欲知世上炎与凉，三扣金仙三不语。
会昌号湘江岸有小岘亭癸卯六月与瑞金吴丞饮
曾丰（宋代）

湘水欠湘竹，岘亭非岘山。
休论真胜假，且幸冗偷闲。
眼底方尘外，栏干更树间。
哢禽如语我，剧暑未能还。
江干暮泊
宋无（元代）

野色随墟落，江皋烟景饶。远村明晚烧，高岸没春潮。

览镜芳年去，援毫藻思销。琴书苦行役，不敢问渔樵。
终南别业
王维（唐代）

中岁颇好道，晚家南山陲。
兴来每独往，胜事空自知。
行到水穷处，坐看云起时。
偶然值林叟，谈笑无还期。
挽空无相四首 其三
蓝仁（明代）

二十三年别，头颅故不同。游方何处止，求相本来空。

法海龙应化，尘樊鹤在笼。三生石上月，谁问牧牛童。
西溪次韵九首 其八
刘跂（宋代）

幽人若幽鸟，适意但卑飞。宦拙羞潘岳，才多笑陆机。

不堪尸马革，幸未泣牛衣。来往泸溪上，邻翁有钓矶。
长门怨
蒋冕（明代）

棱棱霜满天，皎皎白如练。才闻歌吹声，又过昭阳殿。
大学士史贻直康熙庚辰科进士也今周甲尚在朝诗以赐之用彰人瑞
弘历（清代）

庚辰先进杏花芳，周甲重看蕊榜黄。早识家声孝山史，群称风度曲江张。

本衙门有新佳话，国史院无旧等行。宁独搢绅庆人瑞，赞予文治底平康。
贾后
徐钧（宋代）

弑姑杀子欲何为，伤败彝伦总不知。
祸乱晋朝诚在己，灭亡父族咎归谁。
上洪帅李伯纪丞相
胡铨（宋代）

相印横拖御案前，圣恩暂许帅藩宣。
举幡北阙危三刖，抗疏南藩忽十年。
往事凄凉人堕甑，此身空洁鹭栖烟。
当时坐榻生龙尾，犹望陈蕃一解悬。
晓经八盘岭赴东宫讲堂
杨万里（宋代）

至前至後恰多晴，山北山南间一登。
瘦石经霜乾脱藓，细泉滴涧旋成冰。
海波贯日红千丈，江雾萦楼玉万层。
资善堂前得春早，宫梅一朵掠觚棱。
句
林逋（宋代）

草泥行郭索，云木叫鉤辀。
寓陈杂诗十首
张耒（宋代）

清夜何晏晏，客眠亦复佳。
邻钟唤我觉，咽咽闻城笳。
披衣行中庭，星汉已横斜。
缺月挂西南，皎皎流清华。
莎鸡振其羽，蟋蟀旁悲嗟。
悠哉岁已秋，日月如奔车。
拟孟冬寒气至诗
刘铄（南北朝）

白露秋风始，秋风明月初。明月照高楼，白露皎玄除。

迨及凉风起，行见寒林疏。客从远方至，赠我千里书。

先叙怀旧爱，末陈久离居。一章意不尽，三复情有馀。

愿遂平生志，无使甘言虚。
偈颂十八首 其五
释师体（宋代）

不守师承不会禅，饥来吃饭困来眠。平常肯恃拳头大，冷地乾赢空劫前。
拄杖铭
释慧空（宋代）

黑似漆，清而癯。龙无角，蛇有须。契得之，不自扶。空老矣，乃用渠。

契天台，挑衡庐。涵瀛浡，吞江湖。山水具，默然无。突然出，拟则迂。

点须弥，为丘墟。指墙壁，为文殊。快荐取，勿踌躇。是之外，乃无馀。
句
王随（宋代）

余残花落席，吟次月生楼。
秋
释道潜（宋代）

墙角风欺竹影斜，数声啼尽欲栖鸦。重门已闭断还往，独捲疏帘看月华。
齐天乐 初夏湖楼看雨用史邦卿湖上
龚鼎孳（清代）

烟桡一点如鸥小，冲散碧波来去。蝶老韩凭，花辞谢豹，丢下恼人春雨。

青螺几许。尽镜瞑屏遮，梦迷遥渚。一半楼台，酒旗低卷画中树。

依然寒食院落，柳塘蛙鼓畔，榆钱青聚。乍改轻衫，还熏密坐，猜杀栖红羽。

云连绣柱。任门外芜香，屐痕多阻。奇绝空濛，验前人好语。
钱忠介公海天浴日研
郑璜（清代）

匆匆小劫红羊过，此一片石常不磨。草堂出示为太息，凛然正气留山河。

当时河山纷破碎，一发其柰千钧何。六狂生后存硕果，惟公激烈功最多。

可怜海上作天子，孤舟险触蛟鼍涡。十亡十弊书数上，方王倾轧遭讥诃。

军中羽檄倚此研，定知一日三摩挲。鸲之鹆之双泪眼，孤臣相对同滂沱。

海天浴日寓深意，此意千载矢靡佗。精诚所感神示梦，手扶日上柰已矬。

明知一旅势难济，妄思挥此回天戈。琅江致命事仓猝，研乎危不沈鲸波。

沧桑虽变物无恙，背面滑润无侧颇。石果能言石应喜，暗中自有神灵呵。

君不见玉带生与桥亭研，传观异代犹悲歌。
慢卷绸 编亡弟筱楼诗草，属侄婿王益吾祭酒订正
周寿昌（清代）

雁浦凄霜，鸽原泣月，已矣重泉闭。值露晓窗清，雨夜灯残，遗稿遍翻，吟魂待慰。

想到千秋，虚名饭颗，寂寞终无味。便剩梧桐半死，棠华孤放何为。

生生世世，谈休易、空作来因计。更不忍搜他，残章断句，几多墨迹，涂污细碎。

纵傍池塘，赋成春草，梦也难成睡。怕更吟，看付与、微云秦七佳婿。
和育王十二题·石屏风
李覯（宋代）

形模皆自然，树立岂人力。
松影与秋光，扫成真水墨。
旧游
朱继芳（宋代）

两峰多少寺，分日去遨游。山翠横天目，湖光浴佛头。

花朝骑马醉，月夜傍船讴。一被微官缚，重来不自由。
端午日帖子词 皇后閤五首 其一
孙觌（宋代）

蟠桃映砌晨烟薄，紫桂凌霄昼露晞。窈窕汉宫三十六，齐将綵缕祝坤闱。
立春前三日雪明日犹未已诗简子进彦博昆仲示成父四首 其四
赵蕃（宋代）

待伴先春至，差明积夜初。空庭戒无扫，冻笔屡成嘘。

溪远应回棹，窗明好读书。惠连临此际，题赋复何如。
首夏同诸校正游开元观因宿玩月
白居易（唐代）

我与二三子，策名在京师。官小无职事，闲于为客时。

沈沈道观中，心赏期在兹。到门车马回，入院巾杖随。

清和四月初，树木正华滋。风清新叶影，鸟恋残花枝。

向夕天又晴，东南馀霞披。置酒西廊下，待月杯行迟。

须臾金魄生，若与吾徒期。光华一照耀，殿角相参差。

终夜清景前，笑歌不知疲。长安名利地，此兴几人知。
光福寺 其一
朱士麟（宋代）

不辞暑汗透冠裳，亟拜灵祠为亢阳。与佛有缘凭佛力，于心无愧爇心香。

崇朝霶霈施霖雨，千里欢欣饱稻粱。老吏两年蒙润泽，诗成借笔记僧房。
文宣王及其弟子赞
宋高宗（宋代）

邈矣子季，睢阳是伯。
屏息受业，延教登席。
未践四科，困涉六籍。
祀典载之，好是正直。
闻范华宇治圃却寄
释函是（明代）

于世复何事，随时学种园。一身馀草泽，八口待辕门。

城柳移畦影，春禽啄月痕。相思聊以寄，寒暖不堪论。
十三日诵水生挑菜渚烟湿落梅村之句成诗十首 其六
韩淲（宋代）

晴村多暖霭，花处是轻烟。梅片纷纷下，迎人到酒边。
春晚杂兴十二首
方回（元代）

桐花落尽熟朱樱，无数珍禽绕树鸣。
乡羽翠衿政堪玩，伊谁轻著弹丸惊。
七歌效杜陵体
丘葵（宋代）

富儿谐了西园债，身着绿衣足夸诧。
那知又有价高人，昨日新官今日罢。
近来书满只月余，白头老吏慵送迓。
呜呼五歌兮歌未足，末世由来多反覆。
霖臣过绿玉斋同克张小饮
徐延寿（明代）

柴门雨歇履声闻，径草春香尽种芸。绿醑花前消永昼，白衣天外看浮云。

三人入座无残客，终日开窗有此君。芳草不堪怀远道，梦中金虎阖闾坟。
雨中感秋和陈公望宫谕韵
王弘诲（明代）

玉琯凉初应，金壶气转清。轻飙振寥廓，微雨洒檐楹。

萧飐变庭振，响答寒螀声。忽听南归鸿，嗷嗷若为情。

元运有代谢，群动递纷更。流光能几何，抚景一长鸣。

四十尚无闻，悠悠念吾生。息心观有欲，弃知返无名。

至理悟玄寂，耽幽葆嘉贞。聊希广成子，世虑澹无营。
赠谈命王逸民
家铉翁（宋代）

逸民古称避世士，不以功名累其意。
有人向彼话穷通，拂衣归来洗其耳。
君字逸民见君心，云胡乃以谈天为已事。
要令世间竞进人，稍知山林岩壑味。
吁嗟逸民莫学商山翁，商山卒为三聘起。
成都卜隐者君平，身自涧槃名声动朝市。
案头周易是本经，未来千载瞭然在胸次。
赤嵌竹枝词 其五
孙霖（清代）

结缘才过又中元，施食层台市井喧。三令首除罗汉脚，只教普度闹黄昏。
次韵孙海见赠 其八
苏过（宋代）

嗟余幼好奇，乘桴蹈南海。远游信虽美，惊梦今犹每。

一饱类邯郸，苦乐何足骇。
恭和御制和侍郎沈德潜纪恩诗四首元韵 其一
梁诗正（清代）

垂绅几载共趋官，松菊今怡老去颜。黄发从容辞帝阙，青蛾迢递向家山。

特承宸藻褒耆硕，满载恩波狎鹭鹇。信是儒生稽古力，镜湖一曲讵能班。
卜算子·废圃寻梅，集白石道人句
陈家庆（清代）

绿意更横枝，月影玲珑彻。花下铺毡把一杯，卧看青门辙。

象管带香题，曾赋梅屏雪。化作西楼几缕云，龙笛吟春咽。
再答明略二首
黄庭坚（宋代）

廖侯言如不出口，铨量古今胆如斗。
度越崔张与二班，古风萧萧笔追还。
前日辞家来射策，声名藉甚诸公间。
华阴白云锁千嶂，胜日一谈谁能赏。
君不见曩时子产识然明，知音郁郁闭佳城。
勿以匣中之明月，计较粪上之朝荣。
我去丘园十年矣，种桑可蚕犊生子。
使年七十今中半，安能朝四暮三浪忧喜。
据席谈经只强颜，不安时论取讥弹。
爱君草木同臭味，颇似瓜葛相依攀。
我有仙方煮白石，何时期君蓝田山。
十一月二十二日朝辞
沈遘（宋代）

朝辞承明殿，莫下金马门。伏读明诏意，仰思圣主恩。

蠢彼獯鬻氏，礼数乃弟昆。帝初务息民，金缯代更屯。

嗣皇谨遵业，使传交塞垣。下臣非知古，有舌讵得论。

恭承丁宁命，敢不夙夜奔。
句
危稹（宋代）

梅以白为正，菊以黄为正。
烂柯山四首。最高顶
刘迥（唐代）

白云引策杖，苔径谁往还。渐见松树偃，时闻鸟声闲。

豁然喧氛尽，独对万重山。
送杨舒州
卫博（宋代）

我昔怀军书，西行尽淮泗。
是时敌方张，长江饮渴骑。
憨将何一律，两地一朝弃。
川原厌膏血，关山接烽燧。
岿然舒子国，屹立干戈地。
中有袴襦民，未可文法治。
疮痍待良药，天子念循吏。
谁厌承明直，雅是诗书帅。
淮扬君肯薄，吾丘世寡二。
正须烹鲜手，往述羡鱼意。
前驱触炎热，弭节及凉吹。
朝衙百吏散，闭合有余致。
临州古云乐，此理敢轻议。
近闻今单于，已遣朝正使。
公师杜征南，郡得汉龚遂。
里闾息愁叹，扞牧殆余事。
政成多暇日，寄我千金字，
淮鱼秋正美，灊山日空翠。
匹马不作难，为公十日醉。
颇见有此客，要使州人记。
读史八首 其六 王戎
葛胜仲（宋代）

儿时黠慧岂寻常，苦李徒教结道傍。何事季年痴更甚，为财钻核长膏肓。
删丹晚行
裴景福（清代）

峰头落日一尺景，平地行人一丈影。
登高试望石觜山，缺月已丈大佛顶。
红柳不青白草黄，西风雁唳凉州凉。
今宵删丹郭外宿，客路更比长城长。
临江仙（饯别王景源赴临江军）
刘一止（宋代）

柳外双旌斜照日，匆匆去意难留。大江旁畔老诸侯。举觞仍气概，觅句更风流。

迟暮不堪容易别，溪声为写离愁。自从今日转船头。他时扶杖叟，独立向沧洲。
溪庵十首
刘克庄（宋代）

昔美少年今老黧，云林深处葺幽栖。
空房安得登伽女，同穴惟应法喜妻。
尧桀两忘何足辨，彭殇俱尽不须齐。
灵山弟子都麾去，免绕金棺掩面啼。
己丑过鸡鸣山
耶律楚材（元代）

三年四度过鸡鸣，我仆徘徊马倦登。寂寞柴门空有舍，萧条山寺静无僧。

残花溅泪千程别，啼鸟伤心百感生。今古兴亡都莫问，穹庐高卧醉腾腾。
次邓伯言思归诗韵三首 其一
童冀（明代）

万里江南客，思乡无限情。白头谁作伴，清夜读书声。
山园梨叶有青红相半者戏作一诗
元德明（金朝）

霜轻霜重偶然中，一叶虽殊万叶同。不信世间閒草木，解随儿女作青红。
灵峰
杜范（宋代）

造物幻奇杰，立石环坚城。
拔地数千尺，变见百怪形，
两夫屹当关，左右排戈兵。
崛起万古雄，护此钟鼓声。
我来自尘寰，一见主目惊。
把酒对此奇，坐使世念轻。
明朝下山去，此石留吾膺。
铧觜
刘克庄（宋代）

世传灵渠自秦始，南引漓江会湘水。
楚山忧赭石畏鞭，凿崖通堑三百里。
篙师安知有史录，割牲沈币祀渎鬼。
我舟阁浅怀若人，要是天下奇男子。
只今渠废无人修，嗟乎秦吏未易訾。
黄雀吟
孟郊（唐代）

黄雀舞承尘，倚恃主人仁。主人忽不仁，买弹弹尔身。

何不远飞去，蓬蒿正繁新。蒿粒无人争，食之足为珍。

莫觑翻车粟，觑翻罪有因。黄雀不知言，赠之徒殷勤。
西江月（为内子寿）
吕胜己（宋代）

日日齐眉举案，年年劝酒持觥。今年著意寿卿卿。幼稚绵绵可庆。

官冷未尝贫贱，家肥胜似功名。所为方便合人情。管取前途更永。
送沈秘校
李覯（宋代）

君家龙虎弟兄贤，斗酒相逢楚水边。
雨露自今荣一命，尘埃未免困三年。
高谈欲出稠人右，敏政当居欲吏前。
异日能来见逋客，麻姑碧洞古时天。
示僧
释居简（宋代）

尝闻铁杵可磨针，不信葫芦捺弗沈。人病痛多禅不病，最难医是觅安心。
桂林吟梅
方蒙仲（宋代）

几回桂州梦，欠一桂州诗。
何日万里外，吟梅真大奇。
甘州（为小玉梅赋，并柬韩竹闲）
张炎（宋代）

见梅花、斜倚竹篱边。休道北枝寒。□□□翠袖，情随眼盼，愁接眉弯。一串歌珠清润，绾结玉连环。苏小无寻处，元在人间。

何事凄凉蚓窍，向尊前一笑，歌倒狂澜。叹从来古雅，欲觅赏音难。有如此、和声软语，甚韩湘、风雪度蓝关。君知否，挽樱评柳，却是香山。
次韵七首 其六
苏泂（宋代）

茅茨依橘柚，邻舍即烟波。更与山为伴，何忧屋不多。

功名元有命，嗤笑亦从他。但愿年年熟，杯来尔汝歌。
宋履中学士挽词二首
孔武仲（宋代）

迹忝词场旧，官俱瀛府仙。
过从常永日，推予更忘年。
素业期三友，幽途隔九泉。
春明书史富，贵与弟兄贤。
秋亭夜坐和吕冬官祖邦韵
杨廉（唐代）

公署能閒四钓矶，静中心地看危微。谁游碧落风生腋，我在冰壶月浸衣。

篱下寒花惊渐满，院东高柳觉全稀。百原山里尧夫坐，世虑无端尽一挥。
雨中写怀
陈颢（元代）

草径通村入，茅茨傍水安。贫知身计拙，瘦觉带围宽。

花雨沾苔湿，茶烟入竹寒。无人会心事，默坐自弹冠。
招鹤所词为澉浦监税赵潜夫作
葛绍体（宋代）

君之来兮鹤自九皋，驾以去兮渺天地而逍遥。
缟衣玄裳兮横大海之惊涛，云旗先驱兮霓旌旖旎。
月皓皓兮风洒洒，青山之上兮黄湾之下。
挹北斗兮椒浆，羽扇纶巾兮佩璆锵，
盼而笑兮玉洁水光。鸣鸾凤兮舞鼋鼍，
冯夷鼓兮虞妃歌，鱼咏龙吟蛟螭护呵。
眷言归兮南浦，颿飞兮过舶艪，
春复秋兮终古。
寄晦庵二首 其二
赵蕃（宋代）

张胆言何壮，擎天志未摧。真成一夔足，何有万牛回。

感兴能无句，忧时谩举杯。江湖嗟屦役，巾屡阻追陪。
吴姬十首 其五
薛能（唐代）

退红香汗湿轻纱，高捲蚊厨独卧斜。娇泪半垂珠不破，恨君瞋折后庭花。
卜算子
卢祖皋（宋代）

双鬓晚风前，一笛秋云外。木叶飞时看好山，山亦于人耐。

意到偶题诗，饮少先成醉。笑折花枝步短檐，此意无人会。
奉和岳州山城（一作张均诗）
张垍（唐代）

郡馆临清赏，开扃坐白云。讼虚棠户曙，观静竹檐曛。

悬榻迎宾下，趋庭学礼闻。风传琴上意，遥向日华纷。
次韵和韩知刚见始之什
李弥逊（宋代）

半生宦牒绊闲身，老惜跳丸过眼频。
独笑真成当去客，相逢同是异乡人。
静中着语已多事，孰处忘情久自亲。
它日君来序盘谷，岩花溪竹是知津。
所思亭海棠初折赠两使者将以小诗
张栻（宋代）

东风着物本无私，红入花梢特地奇。
想得霜台春思满，一枝聊遣博新诗。
宋铙歌鼓吹曲 其八
谢翱（宋代）

象之奔斯，惟迹蹶蹶。鱼丽驾空，云鸟溃。南草浮浮，顺于貔貅。

焚其帑，实弃厥陬。皇风播，平𥊧瞀。星辰起，皆北走。

唐季以来，逆雏来咮。岭海肃清，无留后。于汴献囚，凯歌奏。
黄用之迁居奉寄
姜特立（宋代）

尽倾清俸买新居，橐内无金只有书。
不用邻人借舆马，已知家具少於车。
碧云程道士自清江相过示以玉渊刘清叔诗借韵
程公许（宋代）

掣铃者谁金门客，神秀迫人似曾识，
八返未问龙虎交，一杯且荐琳腴碧。
我昔卜隐大面山，旌驱人难得字间。
梗野自适麋鹿性，逡巡远引鵷鹭班。
开始青一青气色，此中自有金丹诀。
政须趺坐共商量，忍向尘劳磨岁月。
伪言金陵陷，江阴伪民政长出示通衢，斥言张贼败走云云。既而知其妄书，以志幸
曹家达（清代）

天地有正气，忠义性所予。子奇围睢阳，未闻贼张许。

小丑何猖披，丧心弃天叙。有城皆迎降，社稷谁守禦。

不见张世杰，崖山尚师旅。不见郑成功，台澎义旗举。
龙尾驿妇人图
温庭筠（唐代）

慢笑开元有幸臣，直教天子到蒙尘。

今来看画犹如此，何况亲逢绝世人。
偈颂六十首
释昙华（宋代）

去年无此雪，今年有此雪。
人皆怨此雪，不见元宵灯与月。
莫怨雪，自是时人无辨别。
堪辨别，一片清光倚寥泬。
禅人写真求赞
释正觉（宋代）

赤肉穿多孔，臭骨裹闲皮。
已是不著便，更将描画伊。
一柄拂聊不伴手，三世佛谁敢称师。
鲸怒饮乾沧海水，月明烂烂珊瑚枝。
西园和韵绝句
刘季孙（宋代）

雨过西园物物佳，柳风竹日映葵花。更无人迹宜清睡，奈此池头一部蛙。
谕宝二首
元稹（唐代）

沉玉在弱泥，泥弱玉易沉。扶桑寒日薄，不照万丈心。

安得潜渊虬，拔壑超邓林。泥封泰山阯，水散旱天霖。

洗此泥下玉，照耀台殿深。刻为传国宝，神器人不侵。

冰置白玉壶，始见清皎洁。珠穿殷红缕，始见明洞彻。

镆铘无人淬，两刃幽壤铁。秦镜无人拭，一片埋雾月。

骥跼环堵中，骨附筋入节。虬蟠尺泽内，鱼贯蛙同穴。

艅艎无巨海，浮浮矜瀎潏。栋梁无广厦，颠倒卧霜雪。

大鹏无长空，举翮受羁绁。豫樟无厚地，危柢真卼臲.

圭璧无卞和，甘与顽石列。舜禹无陶尧，名随腐草灭。

神功伏神物，神物神乃别。神人不世出，所以神功绝。

神物岂徒然，用之乃施设。禹功九州理，舜德天下悦。

璧充传国玺，圭用祈太折。千寻豫樟干，九万大鹏歇。

栋梁庇生民，艅艎济来哲。虬腾旱天雨，骥骋流电掣。

镜悬奸胆露，剑拂妖蛇裂。珠玉照乘光，冰莹环坐热。

此物比在泥，斯言为谁发。于今尽凡耳，不为君不说。
好事近（二月十八日）
刘仙伦
（宋代）

桃李缘阴浓，屈指中和三六。恰是仙翁初度，霭瑞烟芬馥。

歌喉宛转绕华堂，总是长生曲。他日临清亭上，看儿孙朝服。
贺王使君 其三
杨简（宋代）

南风薰兮，于诞之辰兮。何以寿之，有南山之椿兮。
灯夕寄献内翰虢略公
李宗谔（宋代）

东城南陌尽游人，陌上香车起暗尘。
历历星榆光夺昼，煌煌火树艳争春。
章沟五鼓催行乐，卫尉千庐罢徼巡。
应念鳌山方并宿，紫泥封后独频伸。
枫桥寺小憩
程公许（宋代）

唐人旧吟处，古愉书多阴。
欲去有余恋，片云飞碧岑。
题道中观梅
王大受（宋代）

等雪不成花自开，是花飞雪不须猜。
一枝冷艳冲寒出，万里春风破冻回。
最爱横斜无别树，莫愁零落有苍苔。
几年许却西湖醉，犹恋千岩未肯来。
再用示方山人韵二首
吴芾（宋代）

不羡千金狐腋裘，只知饱暖度春秋。
如今万事皆逾分，此外何求更不休。
周愚卿同内子游仰山南岳后予一日行途中寄之
赵蕃（宋代）

溟濛初莫辨，飘洒忽成妍。地岂三千界，山迷尺五天。

画图宁有此，言句可无传。却恨与周子，行差一日先。
五月五日李侍御以诗见邀走笔有答
王世贞（明代）

空堂卧起倦流莺，郢雪篇来始自惊。竞渡可应非我意，独醒还见古人情。

尊前续缕忘为客，塞上探符有辟兵。闻道侍臣偏赐扇，怜君白羽滞孤城。
王岐公挽辞 其三
黄裳（宋代）

鼎味难求和，龙髯忽许攀。应随先帝仗，已立太师班。

人散沙堤悄，恩收客馆閒。风神岩兢秀，千古画图间。
题白云楼（一作许浑诗，题作汉水伤稼）
杜牧（唐代）

西北楼开四望通，残霞成绮月悬弓。江村夜涨浮天水，

泽国秋生动地风。高下绿苗千顷尽，新陈红粟万箱空。

才微分薄忧何益，却欲回心学塞翁。
齐天乐（寿谢丞）
钟辰翁（宋代）

南墙槐竹风摇翠。欢声为谁吹起。水秀龟神，松清鹤健，人在蓬壶深处。金猊喷雾。睹鬓雪青归，脸霞红驻。一点寿星，分明光照梅花树。

三年冰蘖清苦。这长生富贵，天应分付。经阅黄庭，鼎烹丹井，心事澹然如水。东山霖雨。正出洗太虚，未容别墅。紫诏飞来，玉堂锵步武。
读书四首
曾几（宋代）

黄卷中人最起予，病来相对却成疏。
新凉试傍青灯看，犹有飞蚊小未除。
【正宫】端正好　金钱问卜
刘庭信（元代）

香尘暗翠帏屏，花露冷鲛绡帐，闷恹恹画阁兰堂。愁云怨雨风闷况，都蹙在
眉尖上。
【滚绣球】俏风闷窈窕娘，俊庞儿浅淡妆，扫蛾眉远山新样，穿一套藕丝衣
云锦仙裳，带一别珠珞索玉项牌。翠氍毹宝串香，打扮的一桩桩停当，步瑶阶环
玎。溶溶月色浸朱户，寂寂花阴付粉墙，春色芬芳。
【倘秀才】展玉腕把春纤合掌，恰便似白莲蕊初生在这藕上，高卷珠帘拜月
光。碧梧摇碎影，红药吐狂香，正红稠绿穰。
【滚绣球】启绿窗离了绣房，博山炉把香来拈上，办着片志诚心祷告穹苍，
低低的念了一会，深深的拜了四方。转秋波又则怕外人偷望，则为咱正青春未配
鸾凰。甚时得遇乘鸾客？何日相逢傅粉郎？审问个行藏。
【倘秀才】磨着定乌龙墨向端溪砚傍，援着管玉兔笔写在罗纹纸上，恰便似
破八卦桃花女计量。五行推造化，六甲定兴亡，沉吟了半响。
【呆骨朵】厮琅琅的把金钱掷下观爻象，却怎生单单单拆拆拆阴阳？恰数着
坤偶乾奇，摆列着天三地两。用神有天喜临，主令的财官旺，便做道是李淳风不
顺情，那一个袁天罡肯调谎。
【货郎儿】一见了神魂飘荡，不由我心劳意攘。我将这金钱仔细细推详，恰
离了湖山侧，早来到会宾堂。
【脱布衫】明滴溜月转西厢，锦模糊花暗东墙。何处也花烛洞房？那里也锦
衾罗帐？
【小梁州】昨日个孔雀屏开绛蜡光，花吐银。早间灵鹊噪回廊，蛛丝儿放，
滴溜在宝钗傍。
【幺篇】卦爻儿端的无虚诳，莫不是会双星日吉时良？这的是好事成从天降，
佳期准望，何必再斟量？
【醉太平】打叠起麻衣百章，《周易》《归藏》，下工夫想绣个锦香囊，则
在这香盒儿里供养。准备着梨花月底双歌唱，杏花楼上同玩赏，再不支菱花镜里
巧梳妆，眠思梦想。
【煞尾】眠思梦想，悲楚凄凉，再不去花月亭前烧夜香。
【南吕】一枝花　秋景怨别
金风送晚凉，玉露消残暑，素蟾光皎洁，丹桂影扶疏。鬼病揶揄，空把光阴
负，暮秋深天气肃，寒浸罗襦，一阵阵相思透骨。
【梁州】凄凉境一遭儿摆布，相思阵十面埋伏。那些儿感起我这伤情处。乱
纷纷残花病菊，滴溜溜败叶凋梧。疏刺刺风摇翠竹，淅零零雨洒荒芜。意痴痴感
叹嗟吁，冷清清一弄儿萧疏。怕的是枯荷缺处添黄，衰柳凋时减绿，丹枫老也涂
朱。对对，付付。支吾过白日离愁去，淹的早碧天暮。咚的黄昏一声鼓，好教我
魂魄全无。
【骂玉郎】愁来愁到无穷处，割不断愁肠肚。撇下这病身躯，割舍了魂灵向
梦里寻他去。梦和魂休间阻，魂和梦却对付，天也与人一个囫囵的做。
【感皇恩】呀，原来是梦境虽虚，暂时完聚。半成不就梦儿单，半明不灭灯
儿暗，半死不活影儿孤。画檐间玎玎追魂的玉马，戍楼上点点滴滴索命铜壶。
钟声罢，砧声切，雁声无。
【采茶歌】雁儿，往常时趁程途，盼江湖，且是的悲悲切切语喧呼。今夜毛
团为甚不言语，知他你那答儿里错下了断肠书。
【尾声】惊回残梦添凄楚，无奈秋声最狠毒。风声忧，雨声怒，角声哀，鼓
声助。一声听，一声数，一声愁，一声苦。投至的风声宁，雨声住，角声绝，鼓
声足。又被这一声钟撞我一口长吁，则我这泪点儿更多如窗外雨。　咏别
凤台宝鉴分，锦瑟冰弦断。丹青歌扇歇，金缕舞衣宽。娇凤雏鸾，愁与闷难
思算，闷和愁几样般。百千张锦纸花笺，一万枝霜毫象管。
【梁州】写不尽海来深闲愁荏苒，天来高离恨弥漫，眼交光景愁无乱。海棠
红瘦，扬柳眉攒。丁香未结，梅子先酸。下香阶独立盘桓，怕黄昏鸦噪林峦。上
上灯对影成双，下下帘和谁作伴？开开窗对月团。美满，旧欢。胸中锦绣三千
段，心剔透，性和暖。比掷果知音不姓潘，表正容端。
【骂玉郎】兰堂失却风闷伴，倦刺绣懒描鸾，金钗不整乌云乱。情深似刀刃
剜。愁来似乱箭攒，人去似风筝断。
【感皇恩】口则说应举求官，多因是买笑追欢。从今后鸳梦儿再休完，鱼书
儿都休寄，龟卦儿也休钻。离愁万般，心绪多端。芳草迷烟树，落花催雨点，香
絮滚风团。
【采茶歌】阳台上路盘桓，蓝桥下水弥漫。倚楼一倚一心酸，空忆当时花烂
熳，可怜今夜月团。
【尾声】蝇头风月如堆卵，鸡肋恩情似滚丸。枕上余香被窝中春暖，有人知
无人管。往常时信音通直恁情欢，到如今鸾信少雁书稀鸳梦短。　春日送别
丝丝杨柳风，点点梨花雨。寸随花瓣落，风趁柳条疏。春事成虚，无奈春归
去。春归何太速？试问东君：谁肯与莺花做主？
【梁州】锦机摇残红扑簌，翠屏开嫩绿模糊。茸茸芳草长亭路，乱纷纷花飞
园圃。冷清清春老郊墟，恨绵绵伤春感叹，泪涟涟对景踌蹰。不由人不感叹嗟吁，
三般儿巧笔堪图。你看那蜂与蝶趁趁逐逐，花共柳攒攒簇簇，燕和莺唤唤呼呼。
鹧鸪，杜宇。替离人细把柔肠诉，愁和泪一时住。不由我相思泪如雨，怎教宁耐
须臾？
【骂玉郎】叫一声才郎身去心休去，不由我愁似铁、泪如珠，樽前无计留君
住。魂飞在离恨途，身落在寂寞所，情递在相思铺。
【感皇恩】呀，则愁你途路崎岖，鞍马上劳碌。柳呵都做了断肠枝，酒呵难
道是忘忧物？人呵怎减的护身符？早知你抛掷咱应举，我不合惯纵的你读书。伤
情处，我命薄，你心毒！
【采茶歌】觑不的献勤的仆、势情的奴，声声催道误了程途。一个大厮把的
忙牵金勒马，这一个悄声儿回转画轮车。
【隔尾】江湖中须要寻一个新船儿渡，宿卧处多将些厚褥子儿铺。起时节迟
些儿起，住时节早些儿住。茶饭上无人将你顾觑，睡卧处无人将你盖覆，你是必
早寻一个着实店房里宿。
拟清华楼居集百排律十韵
王弘诲（明代）

郁郁葱葱佳气浮，凤城春报曲江头。

水通南极三千里，海色西风十二楼。

乳燕双双拂烟草，珠帘处处上银钩。

林花著雨烟脂湿，山势凌空翡翠浮。

红树暗藏殷浩宅，客帆空恋李膺舟。

东山芳意须同赏，高阁朱阑不厌游。

曾约彭涓安朽质，正怀何谢俯长流。

西园公子名无忌，云里新声号莫愁。清夜满城弦管沸，醉中因遣合甘州。
自题交游风月楼
冯取洽（宋代）

平揖双峰俯霁虹，近窥乔木欲相雄。
一溪流水一溪月，八面疏棂八面风。
取用自然无尽藏，高寒如在太虚空。
落成恰值三秋半，为我吹开白兔宫。
快晴
陆游（宋代）

地辟天开斗柄回，今朝红日遍池台。新阳苏醒春前柳，轻暖医池雪后梅。

瓦屋螺青披雾出，锦江鸭绿抱山来。衰翁也逐儿童喜，旋拨文书近酒杯。
挽汾阳何北园二首 其二
何梦桂（宋代）

五十年来梦，邯郸黍一炊。传家无长物，志墓有丰碑。

落日江湖泪，西风里巷悲。故园吟不尽，千古付他谁。
和东坡虞姬墓
王宗耀（清代）

如此鸿沟负约何，美人留得楚山河。读书名姓真粗记，一唤虞兮便不磨。
留题龙门二首
吕公著（宋代）

谁将长剑斩长蛟，斩断长蛟剑复韬。
爪尾蜿蜒凝华岳，角牙狞复结蒿高。
骨伤两处崭苍壁，血出东流汹巨涛。
此物犹难保身首，为言谗口莫嗷嗷。
句
黄铢（宋代）

先圣有遗训，忧道不忧贫。
海行遭风次献臣韵
邹智（明代）

今夕知何夕，浮生又网罗。真成抱空月，无计障颓波。

粗比尧夫幸，终惭叔子多。穷途仗神道，聊复对君歌。
南涧
韩元吉（宋代）

秋风何时来，午暑忽已散。
娟娟木犀花，弄蕊亦璀璨。
清香不自木，拥鼻得奇观。
古来达道人，至乐在山涧。
艺兰与种蕙，采掇契幽愿。
置此勿复言，吾方困游宦。
送周东甫教授馀干
牟巘（宋代）

博士广文馆，迟君二十年。新邦重于越，旧俗记诸贤。

鹢首南风至，皋比右席专。暮年尤惜别，搔首意凄然。
春尽夜坐三首
杨万里（宋代）

疾痛呼天天岂知，知而不管亦何为。
偶拈白傅长庆集，又得驩欣片子时。
风浪阻行再获聚首故作是诗
释行海（宋代）

鱼龙吹浪阻行舟，又得相寻暂聚头。
不是于君多惜别，自缘今日少交游。
斜风细雨吴天远，芳草垂杨越路愁。
昨夜不知人未去，误教魂梦过南州。
萧照邻参政大资挽诗二首 其二
杨万里（宋代）

东府辞金印，南园伴赤松。门阑无薏苡，泉石自从容。

忽作丁威鹤，云亡老子龙。一哀缘殄瘁，不是涕无从。
山中四威仪供佛鉴师翁韵
释原妙（宋代）

山中住，暗淡云无数。
誓相期，共守无生路。
送康华伯归武功
鲁铎（明代）

抱屈君何似，鲲鱼尚北溟。壮心霜剑白，旧业晓灯青。

归梦缘先垄，离歌忽短亭。清才当用世，谁复徇山灵。
通惠寺小柏
郭祥正（宋代）

周遭松桧漫为邻，翠碧婆娑未出群。但愿盘根坚似石，不忧枝干不凌云。
清晖馆
孔平仲（宋代）

湖山秀气合，庭榭绿阴初。吹腊新尝酒，鸣榔旋取鱼。

青规谏官疏，丹毂使臣车。醉尉无仪检，将军莫怪渠。
立春日
孙嵩（宋代）

残冬初曦巧弄频，轻澌片片动游鳞。
土牛不报穷居暖，星鸟非司退士春。
门帖废忘梅柳句，乡傩倚阁鼓鼙人。
愁多酒浅知何那，太息年光草草新。
和静之登乐俗亭
吕陶（宋代）

亭下寒流碧似天，亭边疏柳尚婵娟。山林隐隐岷峰出，江路超超楚峡连。

对景宛然开画幅，放怀宜此醉金船。嗟予望极终留恨，千里浓云与淡烟。
野步十首 其四
陈普（宋代）

愁思冥鸿杳杳，吟情败叶纷纷。归去满身溪雨，醉眠半枕山云。
归云庵怀孙太初
张鉴（清代）

不见孙高士，风流自昔闻。湖山留旧社，风月冷归云。

飘影离言说，松声澹俗纷。几回参啸旨，蠹叶满斜曛。
卜算子
蔡伸（宋代）

重重雪外山，渺渺烟中路。路转山横无尽愁，正是分携处。

望极锦中书，肠断鱼中素。锦素沈沈两未期，鱼雁空相误。
偈颂七首
释思岳（宋代）

今年是闰年，剩著三十日。
返究所剩底，添些浮逼逼。
世间没量人，一切但省力。
净众此密语，说了却不密。
次韵湖阴韦深道五小诗 其四
李之仪（宋代）

三山矶雨列山风，我亦频年强自攻。不负蛟龙竟何事，祇疑身世属江东。
答颜生
陈师道（宋代）

烦君临问我何堪，剩欲从君十日谈。
老退不应称敏捷，颜苍宁复借红酣。
世间公器毋多取，句里宗风郤饱参。
陋巷远孙还好学，未容光禄擅东南。
西陵绝句诗十四首
李邺嗣（明代）

三台夕照尚余曛，相望于坟与岳坟。
一自苍公藏骨后，湖山如画遂三分。
武陵田太守席送司马卢溪
王昌龄（唐代）

诸侯分楚郡，饮饯五溪春。
山水清晖远，俱怜一逐臣。
江间作四首·其三
潘大临（宋代）

西山通虎穴，赤壁隐龙宫。
形胜三分国，波流万世功。
沙明拳宿鹭，天阔退飞鸿。
最羡渔竿客，归船雨打篷。